
DECISIÓ 44/04

Assumpte: anunci Bio Century
1. El 3 de setembre de 2004, una persona formula una reclamació en relació amb l’anunci esmentat. La persona reclamant manifesta que l’aparició de noies molt primes en l’anunci pot agreujar el problema social existent sobre l’anorèxia.

2. Es localitza una emissió de l’anunci objecte de reclamació el 5 de setembre de 2004 a les 15.32 hores a TV3.

3. L’anunci presenta diferents imatges de dones. En la primera d’aquestes imatges, es veu un primer pla d’una jove mossegant el producte que s’anuncia i, a continuació, se succeeixen altres imatges que reafirmen el missatge i s’acompanyen d’una veu en off femenina que diu: “Amb Bio Century, jo guanyo, guanyo alegria, guanyo mirades, les meves mirades, els meus reflexos. Guanyo confiança, guanyo emocions insospitades, guanyo molt més del que t’imagines. Si et prens seriosament el teu cos, tu guanyes”. 

Al final de l’anunci, apareix la imatge de la marca que es publicita amb l’eslògan: “La nova alimentació dietètica” i, així mateix, en la part inferior de la pantalla, en lletra menuda, es fa constar el següent: “Estudi fet a Barcelona 2003/2004 a 20 pacients dirigit pel catedràtic August Corominas”

4. El Ple del Consell de l’Audiovisual de Catalunya, a proposta de la Comissió de Continguts, en la reunió que ha tingut lloc el 20 d’octubre de 2004, amb la deliberació prèvia i per unanimitat, i d’acord amb el que estableix la lletra f de l’article 10 de la Llei 2/2000, de 4 de maig, emet la decisió següent: 

El Consell desestima la reclamació perquè entén que l’anunci no fomenta comportaments perjudicials per a la salut ni conté cap referència explícita a la pèrdua de pes, ni a la disminució de la fam, ni a la sensació de sacietat, sinó que només fa referència a suposades sensacions que poden sentir les persones amb la finalitat de promocionar el producte que es publicita. 

Amb tot i això, el Consell entén que en l’anunci objecte de reclamació sí que es recorre a l’ús d’estereotips de gènere emprant exclusivament models femenins per oferir aquests tipus de productes. Estereotips que la publicitat hauria d’evitar, de manera general, aplicant les recomanacions que sobre aquesta matèria s’han elaborat des de diferents instàncies tant institucionals com no governamentals. 

5. El Consell acorda comunicar aquesta decisió a la persona interessada i a Televisió de Catalunya.

Barcelona,  20 d’octubre de 2004

El president,

Francesc Codina i Castillo

